Diari Oficial de la Generalitat Valenciana


Sumari del DOGV 3645, del 15-12-1999 (1999/10662)

ORDRE de 23 de novembre de 1999, de la Conselleria de Benestar Social, per la qual es regulen i convoquen ajudes d'equipament, de reforma i de construcció, per a l'adequació als requisits de la LOGSE i al Reial Decret 1.004/1991, de centres l'objectiu dels quals siga la conciliació entre la vida laboral i la vida familiar, en l'àmbit de la família, el menor i les adopcions.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3645

Data del DOGV
:   15-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10157


Data del document
:   23-11-1999

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * centre d'ensenyament
    * educació

ORDRE de 23 de novembre de 1999, de la Conselleria de Benestar Social, per la qual es regulen i convoquen ajudes d'equipament, de reforma i de construcció, per a l'adequació als requisits de la LOGSE i al Reial Decret 1.004/1991, de centres l'objectiu dels quals siga la conciliació entre la vida laboral i la vida familiar, en l'àmbit de la família, el menor i les adopcions. [1999/M10374]
  
La Llei 5/1997, de 25 de juny, de la Generalitat Valenciana, per la qual es regula el sistema de serveis socials a la Comunitat Valenciana incorpora, entre les competències de l'administració de la Generalitat Valenciana, mitjançant la conselleria competent en matèria de serveis socials, la d'establir les prioritats tant en la programació de les actuacions com en les inversions que cal realitzar en els equipaments, i també donar suport econòmic, en la mesura de les seues possibilitats pressupostàries, a les entitats locals que sol·liciten col·laborar en la prestació de serveis socials.
  
El Reial Decret 1.004/1991, de 14 de juny, estableix els requisits mínims que han de reunir els centres que impartisquen ensenyament de règim general no universitari per a adequar-se a la Llei Orgànica d'Ordenació General del Sistema Educatiu ?LOGSE- (BOE núm. 152, de 26 de juny de 1991). Entre aquests centres estan els d'Educació Infantil, per als quals s'estableix un termini màxim d'adequació. Aquest termini va ser ampliat mitjançant el Reial Decret 173/1998, de 16 de febrer (BOE núm. 41, de 17 de febrer de 1998).
  
D'altra banda, la Generalitat Valenciana, mitjançant la Conselleria de Benestar Social, subscriu convenis de duració anual amb el Ministeri de Treball i Afers Socials, amb la finalitat de subvenir al manteniment de centres la titularitat dels quals pertanya a entitats locals i que tinguen com a objectiu la conciliació de la vida familiar i laboral mitjançant l'atenció a la població infantil de 0 a 3 anys. El citat conveni estableix, com un dels seus principis bàsics, l'adequació de centres existents als requisits exigits per la LOGSE.
  
Per tal d'afavorir aquesta adequació, la Generalitat Valenciana disposa, per a l'exercici de l'any 2000, de dotació pressupostària amb la finalitat de subvencionar les despeses en equipament i inversions que es realitzen amb aquest objectiu, i adreçats a centres la titularitat dels quals corresponga a les entitats locals.
  
D'acord amb tot això, és objectiu fonamental d'aquesta convocatòria col·laborar financerament en l'adequació a la normativa recollida en la LOGSE i en el Reial Decret 1.004/1991, mitjançant la dotació dels equipaments i de les instal·lacions de centres l'objectiu dels quals siga la conciliació entre la vida laboral i la familiar, i, per tant, incrementar la qualitat de les prestacions de serveis socials en l'àmbit de la família i de les adopcions quant a infrastructures necessàries.
  
En virtut de tot això, i fent ús de les facultats que em confereix el Decret 127/99, de 17 de setembre de 1999, del Govern Valencià, pel qual s'aprova el Reglament Orgànic i Funcional de la Conselleria de Benestar Social
  
ORDENE
  
TÍTOL I
  
Ajudes i subvencions
  
Article 1. Àmbit i objecte
  
Es convoquen ajudes en l'exercici de l'any 2000 per a la realització de projectes i despeses la finalitats dels quals siga l'equipament, la reforma i la construcció de centres de dia que tinguen com a objectiu la conciliació de la vida familiar i laboral. Aquests projectes i despeses hauran de tenir com a finalitat l'adaptació a la normativa i als requisits recollits en el Reial Decret 1.004/1991, de 14 de juny, d'Adequació a la Llei Orgànica d'Ordenació General del Sistema Educatiu (LOGSE).
  
Article 2. Sol·licitants
  
Podran sol·licitar aquestes ajudes les entitats locals o les mancomunitats titulars dels centres citats en l'article primer d'aquesta ordre.
  
Article 3. Requisits
  
Els centres per als quals se sol·licita l'ajuda han de complir els requisits següents:
  
1. Els centres han de tenir la corresponent resolució d'autorització de funcionament de la Conselleria de Cultura, Educació i Ciència, o bé haver-la sol·licitada, sense que estiga paralitzat l'expedient per causa imputable a la persona interessada. En el cas de centres que encara no s'hagen obert, hi valdrà el que disposa el punt 3 d'aquest article.
  
2. Donat cas que aquesta autorització estiguera sol·licitada i no haguera sigut resolta encara, excepcionalment, mitjançant una resolució motivada, podran atorgar-se subvencions a aquells que, estant en funcionament i en vies d'obtenir l'autorització definitiva, se'n crega convenient la concessió per raons de necessitat o d'interés públic o social, sempre que els centres no tinguen deficiències que afecten la seguretat i el benestar de les persones usuàries o vulneren els seus drets, ni incidisquen directament en els aspectes sanitaris.
  
3. Per a la concessió de les ajudes destinades a reforma i construcció, es requerirà l'informe previ favorable de la direcció territorial de Benestar Social corresponent.
  
Article 4. Documentació
  
A la sol·licitud correctament signada per l'alcalde o l'alcaldessa, o per la persona representant de l'entitat local, s'hi adjuntarà:
  
1. A les sol·licituds d'equipament:
  
a) Pressupost detallat realitzat per dues empreses de subministrament, de l'equipament que es pretén adquirir.
  
b) En el cas d'equipaments per a centres en construcció, s'hi adjuntarà un certificat d'acabament d'obres o un document en què s'especifique el termini previst d'acabament d'aquestes.
  
2. A les sol·licituds de reforma i de construcció:
  
a) Donat cas que l'obra no s'haja iniciat en el moment de la sol·licitud:
  
a.1. Pressupost de l'obra que cal realitzar.
  
a.2. Projecte de l'obra que cal realitzar.
  
a.3. Programa d'actuació en el desplegament de les obres, duració prevista amb descripció de terminis i desglossament pressupostari d'acord amb aquests.
  
a.4. Ajudes sol·licitades a uns altres organismes amb el mateix objecte, amb especificació d'aquests i de la quantia atorgada en cas de concessió.
  
b) Donat cas que les obres ja estiguen iniciades:
  
b.1. Projecte de l'obra en realització.
  
b.2. Pressupost de l'obra en realització.
  
b.3. Contracte d'adjudicació d'obres.
  
b.4. Programa d'actuació, conseqüència de l'adjudicació de les obres, amb una descripció detallada dels aspectes derivats del contracte d'adjudicació mateix, a banda de la indicació de la data de començament de les obres, l'estat d'aquestes i la data prevista per a l'acabament.
  
b.5. Ajudes sol·licitades a altres organismes amb el mateix objectiu amb la seua especificació i la quantia atorgada en cas de concessió.
  
3. En totes dues modalitats de sol·licitud serà obligatori adjuntar a la sol·licitud la fitxa de manteniment de tercers correctament emplenada, d'acord amb el model adjunt, i les dades bancàries de l'entitat sol·licitant, per poder realitzar el pagament de la subvenció.
  
Article 5. Obligacions de la persona sol·licitant
  
Totes les persones sol·licitants d'ajudes per a despeses d'equipament, de reforma i de construcció d'aquests centres adquireixen, per la concessió d'aquestes, a banda de les obligacions inherents a l'autorització, aquestes:
  
1. Assumir les actuacions de control financer que corresponen a la Intervenció General en relació amb la subvenció.
  
2. No alterar la finalitat de les subvencions i complir les obligacions que estableix la legislació vigent per a les persones perceptores de fons públics.
  
3. Comunicar fefaentment a l'òrgan que concedeix la subvenció, la sol·licitud i la concessió de tota ajuda, amb la mateixa finalitat, per part d'uns altres organismes públics. L'obtenció concurrent de subvencions o d'ajudes atorgades per unes altres administracions o ens públics o privats podrà originar la modificació de la resolució de concessió.
  
4. No minorar, ni anul·lar la consignació que l'entitat sol·licitant haguera establit inicialment en el seu pressupost per a aquesta finalitat.
  
5. Facilitar la inspecció, el control i el seguiment de la Conselleria de Benestar Social, i en particular de la Direcció General de la Família, Menor i Adopcions, o de les seues unitats administratives dependents, per tal de conéixer qualsevol aspecte de l'activitat objecte de la subvenció. L'incompliment d'aquesta obligació podrà originar la deixada sense efecte o la minoració de la resolució de concessió de l'ajuda.
  
6. Facilitar als òrgans competents de la Direcció General de la Família, Menor i Adopcions, a requeriment d'aquests, tota la informació econòmica, fiscal, laboral, tècnica i de qualsevol tipus que els sol·liciten les unitats administratives dependents de la primera, amb l'objectiu de justificar el compliment dels requisits i de les condicions necessaris per a la concessió de la subvenció, la realització de les activitats o l'adopció del comportament que justifica el lliurament d'aquesta o la correcta aplicació de la quantitat lliurada a la finalitat prevista, sense perjudici de la confidencialitat exigible pel que fa a les dades aportades.
  
7. Col·laborar amb la Generalitat Valenciana, en l'àmbit de les seues competències, en polítiques integrals per a afavorir la coordinació i la integració dels centres, dels programes i de les activitats en el camp de la família, el menor o l'adopció.
  
8. Atendre els pagaments de les obligacions contretes.
  
9. Justificar les ajudes concedides en el termini màxim establit en aquesta ordre.
  
10. Presentar abans del 31 de gener de l'exercici següent una memòria de les actuacions subvencionades.
  
11. No modificar la finalitat de l'ajuda en un període mínim de 5 anys en cas de concessió de subvenció per a equipament.
  
12. En el cas de concessió d'ajudes per a reforma i construcció:
  
a) No modificar-ne la finalitat en un període mínim de 10 anys comptadors des de l'acabament de les obres.
  
b) Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si es produeixen, durant l'esmentada execució.
  
Aquesta aportació haurà de ser acreditada en el termini dels 30 dies següents comptadors des de la notificació de la resolució, mitjançant un certificat de l'acord adoptat per l'òrgan competent de l'entitat local cofinançadora, en el qual es comprometa per a l'exercici vigent el crèdit necessari. En el cas de despesa plurianual, l'entitat titular haurà d'aportar l'aprovació de l'esmentada despesa plurianual i la qualificació d'aquesta com a despesa obligatòria.
  
c) Començar les obres en el termini màxim de dos mesos comptadors des de la notificació de l'ajuda, i dins d'aquest termini, presentar el contracte d'adjudicació de les obres, i també el programa d'actuació conseqüència del contracte d'adjudicació que garantisca l'execució de les obres en l'exercici per al qual es concedeix la subvenció. La falta de compliment d'aquest requisit podrà originar la resolució de revocació de l'ajuda concedida.
  
13. Podrà ser motiu de denegació de la sol·licitud haver incorregut en els incompliments indicats en l'article 47.9 de la Llei d'Hisenda Pública de la Generalitat Valenciana pel que fa a les ajudes concedides en els exercicis anteriors.
  
Article 6. Prioritats
  
S'estableixen per ordre les prioritats següents en la concessió d'aquestes ajudes:
  
1. Tindran prioritat absoluta en la concessió de les ajudes els centres, dels recollits en l'article 1 d'aquesta ordre, que estiguen en funcionament i siguen o hagen sigut subvencionats per la Conselleria de Benestar Social, mitjançant la Direcció General de la Família, Menor i Adopcions.
  
2. Equipaments i reformes considerades necessàries perquè els centres complisquen l'adequació a la LOGSE i la resta de la normativa vigent.
  
3. Reformes o construcció d'edificis que substituïsquen centres, entre els recollits en aquesta ordre, que no reunisquen les condicions per a l'autorització, i que la seua estructura o situació no aconsellen dur-hi a terme reformes.
  
Article 7. Exclusions i motius de denegació
  
Estan expressament exclosos d'aquestes ajudes els conceptes següents:
  
1. Equipaments i obres ja subvencionades en exercicis anteriors per a la despesa concreta sol·licitada.
  
2. Equipaments adquirits i obres terminades abans de l'1 de gener del 2000.
  
3. Conceptes subvencionats per unes altres entitats en més del 80%.
  
4. Sol·licituds que, per la seua naturalesa, puguen ser objecte d'atenció d'unes altres organismes públics, o que no estiguen recollits en aquesta ordre.
  
TÍTOL II
  
Procediment
  
CAPÍTOL I
  
Iniciació del procediment
  
Article 8. Lloc de presentació
  
Les sol·licituds d'ajuda es presentaran, amb la documentació requerida, als registres de la direcció territorial de Benestar Social de la província on estiga el centre per al qual se sol·licita la subvenció, sense perjudici de poder presentar-la en la resta de llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 9. Terminis de presentació
  
El termini per a presentar aquestes ajudes s'iniciarà el dia 1 de gener de l'any 2000, una vegada publicada aquesta ordre en el Diari Oficial de la Generalitat Valenciana, i acabarà el 31 de gener del mateix any.
  
CAPÍTOL II
  
Tramitació, resolució i recursos
  
Article 10. Instrucció
  
1. El procediment l'iniciarà l'entitat o la persona interessada i s'ajustarà al que estableix aquesta ordre, i, amb caràcter general, la Llei de Règim Jurídic de les Administracions Públiques i del Procediment Administratiu Comú.
  
2. Una vegada rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
3. Quan la sol·licitud no reunisca els requisits exigits, o quan no s'hi adjunte la documentació que d'acord amb aquesta ordre siga exigible, es notificarà a l'entitat interessada la causa que impedeix la continuació del procediment, i serà requerida perquè en el termini de 10 dies esmene la falta o acompanye els documents preceptius, amb la indicació que si no ho fera així, es consideraria desistida la seua petició i s'arxivaria l'expedient sense més tràmit. Aquest tràmit se substanciarà d'acord amb el que indica l'article 71 de la Llei 30/1992, de 26 de novembre.
  
Com que no es tracta d'un procediment selectiu o de concurrència competitiva, aquest termini podrà ser ampliat prudencialment, fins a cinc dies, a petició de la persona interessada o a iniciativa de l'òrgan, quan l'aportació de documents requerits presente dificultats especials, tal com preveu l'article 71.2 de la Llei 30/1992.
  
4. Per a l'elaboració de les propostes de resolució es crearan comissions de valoració que es constituiran d'acord amb la disposició addicional primera d'aquesta ordre.
  
5. En qualsevol fase de la tramitació de l'expedient, a la vista de la documentació que consta en cadascun d'aquests i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega oportú i realitzar les comprovacions necessàries sobre l'exactitud de tot això.
  
Article 11. Resolució
  
1. La resolució de les sol·licituds d'ajudes que es presenten a l'empara del que preveu aquesta ordre correspon a la consellera de Benestar Social, a proposta de la Direcció General de la Família, Menor i Adopcions, sense perjudici de les delegacions de signatura que puguen realitzar-se posteriorment, mitjançant una resolució de la consellera de Benestar Social.
  
2. El termini màxim per a tramitar, resoldre i notificar les sol·licituds sobre les ajudes previstes en aquesta ordre serà de sis mesos comptadors des de la data en què haja tingut entrada en el registre de l'òrgan competent per a la tramitació. No obstant això, el termini i mode de notificar després de la Resolució seran els previstos en els articles 58 i 59 de la Llei 30/1992, de 26 de novembre.
  
En els casos en què no hi haja resolució expressa en el termini indicat, s'entendrà que les sol·licituds han sigut desestimades, a l'efecte previst en l'article 43.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sense perjudici de tot això, aquest sentit desestimatori del silenci administratiu no vincularà l'administració quan se'n dicte resolució expressa posterior al venciment del termini, d'acord amb allò previst en els articles 42.1 i 43.4 de la llei.
  
3. L'import de les subvencions concedides no podrà superar, aïlladament o en concurrència amb subvencions o ajudes d'unes altres administracions o ens públics o privats, nacionals o internacionals, el cost de l'actuació que han de desplegar les persones o les entitats beneficiàries.
  
4. Tota alteració tinguda en compte per a la concessió de la subvenció, i, en tot cas, l'obtenció concurrent de subvencions o d'ajudes atorgades per unes altres administracions o ens públics o privats, podrà originar la modificació de la resolució de concessió.
  
5. Podrà ser motiu de denegació la incorrecta o la nul·la justificació d'ajudes amb la mateixa finalitat d'exercicis anteriors.
  
Article 12. Recursos
  
1. Contra les resolucions dictades per la consellera de Benestar Social, que posen fi a la via administrativa, s'hi podrà interposar un recurs contenciós administratiu en la forma, el termini i les condicions que determina la llei que regula la citada jurisdicció, de conformitat amb el que disposen els articles 10.1.a) i j) de l'article 46 de la Llei 29/1998, de 13 de juliol, de Jurisdicció Contenciosa Administrativa, sense perjudici de formular el corresponent requeriment davant de la Direcció General de la Família, Menor i Adopcions en el termini de dos mesos comptadors des de la notificació d'aquesta resolució, d'acord amb allò previst en l'article 44 de la citada llei.
  
2. L'article 43.3 de la Llei 30/1992 estableix que l'estimació per silenci administratiu té, amb caràcter general, la consideració d'acte administratiu finalitzat del procediment.
  
La desestimació per silenci administratiu té l'objectiu de permetre a les persones interessades la interposició del recurs administratiu o contenciós administratiu que resulte procedent.
  
TÍTOL III
  
Del pagament i de la justificació de les subvencions
  
Article 13. Avançaments de pagaments
  
El pagament i la justificació d'aquestes ajudes es realitzarà d'acord amb allò estipulat en l'article 47 bis del Decret Legislatiu que aprova el Text Refós de la Llei d'Hisenda Pública de la Generalitat Valenciana, modificat per la Llei 10/98, de Mesures Fiscals, Gestió Financera i Organització de la Generalitat Valenciana. No obstant això, hi valdrà el que dispose la citada llei per a l'exercici de l'any 2000.
  
En la resolució de concessió de l'ajuda per a reforma o construcció es podrà incloure la possibilitat d'avançar un 15% de l'import total anual de la subvenció, el qual es farà efectiu una vegada siga presentat per l'entitat beneficiària un certificat en què conste que s'assumeix l'aportació econòmica per la diferència entre el cost total de la inversió i l'import de l'ajuda, i també el contracte d'adjudicació d'obres i el programa d'actuació recollits en els articles 4 i 5 d'aquesta ordre.
  
L'import avançat es descomptarà, proporcionalment i en la forma que es determine en la resolució de concessió, dels successius pagaments que es realitzen després de presentar la justificació corresponent.
  
Article 14. Del pagament per a les ajudes per a equipament
  
1. Els successius pagaments es realitzaran després que l'entitat presente el certificat d'obligació contreta o de pagament realitzat expedit per l'interventor o la interventora local, o factures acreditatives de la despesa en que conten les quantitats aplicades a l'objecte de la subvenció amb detall exprés dels diferents conceptes subvencionats, de les unitats i dels imports parcials.
  
2. S'estableix com a termini màxim de justificació d'aquestes ajudes el 31 de gener de l'any 2001.
  
Article 15. Del pagament per a les ajudes d'obres de reforma i de construcció
  
1. Els pagaments es realitzaran contra certificat d'obra terminada expedit per un tècnic o una tècnica competent d'acord amb les condicions de finançament establides i de conformitat amb el projecte presentat. Aquests certificats seran aprovats per l'òrgan competent per a la contractació de les obres subvencionades. Es presentaran per triplicat.
  
2. El pagament d'aquestes ajudes exigeix el compliment en general de les obligacions indicades en l'article 5 i, específicament, les contingudes en els punts 12.b) i 12.c).
  
No procedirà el pagament de l'ajuda si la documentació no ha sigut presentada en temps i forma, cosa que pot ser causa de revocació de la resolució de concessió de l'ajuda.
  
3. Les ajudes es justificaran d'acord amb els terminis indicats en el programa d'actuació a què fa referència l'article 4.2, en els apartats a.4) o b.4). L'incompliment d'aquest requisit podrà originar la revocació o la minoració de l'ajuda concedida.
  
4. El dia 30 de novembre haurà d'haver-se justificat, com a mínim, el 75% de la quantia concedida per a l'exercici en curs. El termini màxim de justificació de la totalitat de les ajudes serà el 31 de gener de l'any 2001. L'incompliment d'aquest requisit podrà originar la revocació de l'ajuda concedida.
  
Article 16. Comunicació del cobrament de la subvenció
  
Després del cobrament de la totalitat de la subvenció, les entitats hauran de remetre a l'òrgan competent en família, menors i adopcions, i en el termini d'un mes comptador des de la percepció, la comunicació escrita d'haver-la rebuda, mitjançant una carta de pagament que expresse la data, la quantia i el concepte, expedida pel dipositari o per la dipositària i intervinguda per l'interventor o per la interventora de fons, acreditativa de l'ingrés de la subvenció en les arques de la corporació.
  
Article 17. Revisió, deixada sense efecte o minoració
  
1. Es podrà dictar una resolució de deixada sense efecte o de minoració i, en tot cas, de reintegrament de les quantitats rebudes en els casos de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
a) El procediment s'iniciarà d'ofici com a conseqüència de la iniciativa de l'òrgan competent, d'una ordre superior, de la petició raonada d'uns altres òrgans o de la formulació d'una denúncia.
  
b) El termini màxim per a resoldre serà de 6 mesos comptadors des del moment en què va ser incoat l'expedient de revocació o de minoració.
  
2. Les quantitats que caldrà reintegrar tindran la consideració d'ingrés de dret públic a l'efecte del procediment aplicable al cobrament.
  
3. La resolució, d'acord amb el procediment establit en aquest article, correspon a la consellera de Benestar Social, a proposta de la Direcció General de la Família, Menor i Adopcions.
  
4. En els casos de nul·litat, d'anul·labilitat i de rectificació d'errors dels actes que van servir de base a la concessió d'aquestes ajudes, hi valdrà el que diu la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Donat cas que es concedisca la totalitat de la subvenció sol·licitada, la quantitat concedida en concepte de reforma i de construcció serà reduïda, proporcionalment, si es produeix en el moment de l'adjudicació de l'obra una disminució de la quantitat prevista en la sol·licitud.
  
Article 18. Obligacions de la Conselleria de Benestar Social
  
La Conselleria de Benestar Social no assumirà obligacions que es deriven de la relació laboral del personal dels centres o dels serveis subvencionats, sinó que seran les persones titulars els qui en respondran amb caràcter exclusiu.
  
Així mateix, la concessió d'una subvenció a l'empara d'aquesta ordre no comportarà cap obligació per part d'aquesta conselleria d'adjudicar subvencions en exercicis posteriors.
  
Article 19. Valoració
  
L'òrgan competent en matèria de família, menors i adopcions fixarà en les subvencions recollides en aquesta ordre els límits màxims, d'acord amb les disponibilitats pressupostàries, per a la valoració i la concessió de les subvencions tenint en compte la planificació, la racionalització dels serveis i les limitacions pressupostàries.
  
Dins de l'import global màxim de les ajudes, se n'especificarà la quantitat tenint en compte:
  
1. Les prioritats indicades en aquesta ordre.
  
2. L'adequació del projecte a les necessitats que hi haja d'acord amb la demanda i altres possibles recursos a la zona, i també amb el programa d'activitats previst.
  
3. Que els projectes presentats s'ajusten als principis bàsics en matèria de conciliació de la vida familiar i laboral, sense perjudici de la necessària col·laboració amb unes altres entitats.
  
Article 20. Dotació pressupostària
  
L'eficàcia d'aquesta convocatòria està condicionada a l'existència, en els projectes de l'exercici econòmic de l'any 2000, de crèdit adequat i suficient per a atendre les ajudes que s'hi preveuen.
  
Aquests crèdits tenen caràcter limitat, i no podran concedir-se subvencions quan s'hagen exhaurit, circumstància que caldrà publicar en el DOGV. L'òrgan competent per a resoldre podrà procedir al prorrateig de la subvenció, entre les persones beneficiàries d'aquesta, de l'import global màxim fixat.
  
DISPOSICIÓ TRANSITÒRIA
  
Única
  
La Conselleria de Benestar Social publicarà mitjançant una resolució les dotacions pressupostàries màximes per a les ajudes convocades, i estarà obligada a publicar els crèdits i les línies de subvenció destinades a finançar les esmentades ajudes quan siga aprovada i publicada la llei de pressupostos de la Generalitat Valenciana per a l'any 2000. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no hi haja crèdit adequat i suficient en l'exercici de l'any 2000.
  
DISPOSICIONS ADDICIONALS
  
Primera
  
1. Cada direcció territorial de Benestar Social, per a la valoració dels expedients de sol·licitud, constituirà una comissió de valoració composta pels membres següents:
  
a) Per part de la Direcció General de la Família, Menor i Adopcions:
  
- El director general, o persona en qui delegue, qui exercirà com a president.
  
- El cap de Servei de Família.
  
- El cap de Secció de Participació Familiar i Seguiment del Pla Integral.
  
b) Per part de la direcció territorial de Benestar Social corresponent:
  
- El director o la directora territorial de Benestar Social.
  
- Dues persones representants de la citada direcció territorial de Benestar Social responsables de la tramitació dels expedients, nomenades pel director general de la Família, Menor i Adopcions.
  
2. A banda, d'aquests membres, podrà convocar-se qualsevol tècnic o tècnica de la direcció territorial que es considere necessari per tal de realitzar adequadament la valoració de l'expedient, amb veu però sense vot.
  
3. No quedarà constituïda formalment la comissió sense la participació, si més no, de tres membres.
  
4. El cap del Servei de Família, o la persona en qui delegue, actuarà com a secretari de la comissió.
  
5. Aquesta comissió emplenarà les plantilles de valoració, les quals seran signades pel secretari i per les persones que participen en la comissió, d'acord amb el model elaborat mitjançant una instrucció interna de la Direcció General de la Família, Menor i Adopcions.
  
6. El funcionament intern de la comissió es regularà mitjançant una instrucció de la Direcció General de la Família, Menor i Adopcions.
  
Segona
  
Podran subvencionar-se, en l'àmbit d'aquesta ordre, les despeses corresponents a l'elaboració dels projectes necessaris per a realitzar les obres de reforma i de construcció.
  
DISPOSICIONS FINALS
  
Primera
  
Quan les entitats sol·licitants facen publicitat, mitjançant qualsevol mitjà de comunicació, dels centres subvencionats totalment o parcialment per les ajudes a què fa referència aquesta ordre, serà obligatori fer constar-hi explícitament que es tracta d'un centre subvencionat per la Generalitat Valenciana.
  
Quan l'ajuda siga superior al 50% del cost, caldrà exposar als locals dels centres subvencionats, i en un lloc visible, la placa d'identificació en què se n'indique la condició de subvencionat per la Generalitat Valenciana.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta ordre, s'hi podrà interposar un recurs contenciós administratiu en el termini de dos mesos comptadors des de la publicació, davant de la sala corresponent del Tribunal Superior de Justícia de la Comunitat Valenciana, i amb les condicions establides en la llei que regula la citada jurisdicció.
  
València, 23 de novembre de 1999
  
La consellera de Benestar Social,
  
MARÍA CARMEN MAS RUBIO